Source: https://www.zakonypreludi.sk/zz/1950-175/znenie-19510101
Timestamp: 2019-07-23 08:03:27+00:00
Document Index: 12926411

Matched Legal Cases: ['§ 143', '§ 143', '§ 143', '§ 3', '§ 1', '§ 143', 'súd ']

175/1950 Zb. Nariadenie o potvrdeniach potrebných pre oslobodenie od súdnych poplatkov a preddavkov a pre ustanov... | Aktuálne znenie
175/1950 Zb.
Nariadenie vlády č. 175/1950 Zb.Nariadenie o potvrdeniach potrebných pre oslobodenie od súdnych poplatkov a preddavkov a pre ustanovenie zástupcu
zo dňa 12. decembra 1950
o potvrdeniach potrebných pre oslobodenie od súdnych poplatkov a preddavkov a pre ustanovenie zástupcu.
Vláda Československej republiky nariaďuje podľa § 143 ods. 2 zákona č. 142/1950 Sb., o konaní v občianskych právnych veciach (občiansky súdny poriadok):
Súdnym chránencom spisuje a vydáva potvrdenie o osobných, rodinných, majetkových a zárobkových pomeroch podľa § 143 ods. 1 občianskeho súdneho poriadku ich poručenský (opatrovanský) súd.
(1) Iným fyzickým osobám vydáva potvrdenie o osobných, rodinných, majetkových a zárobkových pomeroch podľa § 143 ods. 1 občianskeho súdneho poriadku na ich žiadosť miestny národný výbor.
(2) Žiadateľ predloží príslušný vzor (§ 3) vyplnený pravdivými údajmi miestnemu národnému výboru dvojmo.
Vzory pre potvrdenia podľa §§ 1 a 2 vyhlásia ministri spravodlivosti a vnútra v úradnom liste.
Miestny národný výbor vydá potvrdenie na jednom z predložených rovnopisov na základe skutočností mu známych alebo na základe listín žiadateľom predložených. Ak nejde o príjem žiadateľa z pracovného (učebného) pomeru alebo z národného poistenia, postačí na vydanie potvrdenia jeho čestné vyhlásenie urobené podľa zákona č. 173/1948 Sb., o čestnom vyhlásení v administratívnom konaní.
(1) Právnickým osobám alebo úradne ustanoveným orgánom pre správu majetkovej podstaty vydáva potvrdenie podľa § 143 ods. 1 občianskeho súdneho poriadku dozorný orgán príslušný podľa osobitných predpisov.
(2) V tomto potvrdení uvedie dozorný orgán posledný zistený stav majetku a vyjadrí sa o tom, či možno z prostriedkov právnickej osoby alebo zo spravovanej majetkovej podstaty obstarať úhradu potrebnú na súdne konanie.
Ak žiadateľ nemá v Československej republike ani bydlisko ani pobyt, predloží potvrdenie, ktoré mu vydajú podľa predpisov o tom platných príslušné úrady štátu, kde žiadateľ býva alebo má pobyt. Ak úrady tohto štátu nevydávajú potvrdenie alebo odoprú ho vydať, postačí potvrdenie, ktoré mu vydá príslušný československý zastupiteľský úrad.
Pri rozhodovaní o oslobodení od súdnych poplatkov a preddavkov a o ustanovení zástupcu nie je súd viazaný obsahom potvrdenia.
(1) Oslobodenie od súdnych poplatkov a preddavkov alebo ustanovenie zástupcu nemožno povoliť podľa potvrdení, ktoré boly vydané skôr než šesť mesiacov pred podaním žiadosti o oslobodenie alebo o ustanovenie zástupcu.
(2) Oslobodenie od súdnych poplatkov a preddavkov povolené účastníkom pre súdne konanie, v ktorom bol vydaný exekučný titul, platí i pre exekučné konanie, ak účastník navrhne exekúciu do jedného roku od právoplatnosti rozhodnutia vo veci samej.
Toto nariadenie nadobúda účinnosť dňom 1. januára 1951; vykonajú ho ministri spravodlivosti a vnútra.